„Любовта бяга от човешките сърца, хората на са вече братя”

Елин Пелин е същински изследовател и познавател на душата. Произведенията му са свързани с вътрешните преживявания на човека и с отношението му към света и себеподобните.

Не кръвта, а любовта е притегателната сила, която прави хората братя. Тя е чувство, емоция, копнеж, винаги свързван с доброто в човешката душа. Когато обаче тази най-тайнствена, велика, вдъхновяваща емоция бяга от човешкото сърце (доскорошното си убежище), изглежда някаква тъмна сила я измества. Злото, което опитва да замести любовта в същността на хората, се появява внезапно и необяснимо. А когато две взаимно изключващи се сили като обичта и омразата бъдат заменени, с тях се преобръщат и възприятията на човека за красиво, достойно, стойностно. Променят се и отношенията и чувствата, братята си стават чужди.

Точно това се случва в повестта „Гераците” от Елин Пелин. След внезапната смърт на баба Марга – женската пазителка на дома в рода на Гераците, злото неочаквано и незнайно как започва да се излюпва в сърцата на членовете на семейството и да измества любовта и разбирателството. Този процес на разпадане на родовите ценности наранява най-много другия стожер на патриархалните норми на фамилията и глава на семейството – дядо Йордан.

Старият Герак е потресен от промяната в двамата си по-големи синове Божан и Петър и техните съпруги. Остава му наивната надежда, че със завръщането на най-малкия – Павел нещата ще се подредят по старому – без жлъчни обиди и алчни намерения. Още с първия разговор между бащата и блудния син обаче и този последен светъл лъч угасва.

Павел се завръща сам завладян от злото, равнодушен към трагедията на рода и дори на собствените си жена и дете. Страданието на съпругата му – Елка му е напълно безразлично. При срещата си с нея той не чувства „ни жалост, ни мъка, ни любов, ни радост”, няма интерес към нейния начин на живот. За вкамененото сърце на героя тя е „нещо чуждо, далечно, неинтересно”. Той не изпитва нужда да изпълни патриархалния си дълг и да защити съпругата си от обидите и нападките на етървите ѝ, които вече не зачитат думата дори на стария Герак.

Безсилен и обиден от това, че решението му е пренебрегнато и Елка не е оставена да види съпруга си, дядо Йордан се разплаква в своето отчаяние. Дълбоко в себе си старият Герак съзнава жестоката истина – „Така е тръгнало и така ще върви…няма да стане по-добре. Любовта бяга от човешките сърца, хората на са вече братя”. Надеждата за връщане на доброто и любовта е изгубена. Старецът не споделя прозрението си с Павел, разбирайки от поведението на сина си, че и той няма да го разбере.

Дългото мълчание между бащата и сина е друг знак за огромната пропаст между тях. Проблемите, болките и мислите на двамата герои са напълно различни. Докато бащата е „задавен от плач” в мъката си от разпадането на семейството, Павел е „паднал в скука”. Най-младият син, вече свикнал на градския ленив и порочен живот, не може да се развълнува от истинската трагедия на стареца.

Дядо Йордан обаче не може повече да задържи огромната мъка от овълчаването на близките си и, избухвайки в „дълбоко ридание”, разкрива болката си пред Павел. Старецът опитва да приобщи сина си към проблема, да провокира съвестта му на мъж, не успял да защити съпругата си: „Грях берем с нея, синко, и тя е човек. Нашата къща ѝ почерни младостта”. Павел и този път не се трогва. Нравствените ценности са тотално преобърнати. Развратният и порочен син се чувства омърсен, като че някой е плюл в душата му, при споменаването на най-чистото създание в къщата – Елка. Павел съжалява, но не заради греха си към своята съпругата, а затова че се е върнал у дома си. Той е напълно безчувствен и към страданието на Елка, и към терзанията на баща си.

Въпреки нежеланието на сина му да продължи разговора, Йордан Геракът оголва изцяло душата си и продължава откровеното си ридание. Бащата споделя болката от алчността на близките си: „Всеки зинал като ламя и прибира, мъкне, крие, като че ще векува на земята…Има за всички, и още за толкова, и пак за врабчите трохици се карат”. Въпреки изобилието в заможния дом на Гераците, злото не оставя душите на хората да му се радват. Лошото сърце и дяволът им пречат „да си живеят братски, да си помагат, да се обичат”. Авторът майсторски илюстрира състоянието на тези, от които любовта вече е избягала – дяволът е отворил „в душите им бакалница и търгува с доброто и злото”. Дори и категориите добро и зло не са разпознаваеми за алчните, за които материалното се е превърнало в най-висша цел, а човешкото е пренебрегнато като незначително и ненужно.

Дядо Йордан не може да проумее и да преглътне тази пагубна проява на злото. А за Павел промяната е безинтересна. Той дори не опитва да успокои баща си. Само отговаря „сухо и безчувствено” – „Гледай си работата, тате. Всяка болка си има цера”. Синът е не само безразличен, а и отегчен от излиянията на стареца. Злото в душата на Павел е също толкова голямо и страшно като при останалите от семейството. Бащата отново остава сам в болката си, неразбран, нечут, самотен и изоставен. Изповедта му се оказва нежелана и скучна за Павел, чието сърце не трепва пред нея. Дядо Йордан поглежда към кръста на покрива на църквата – символ на смирението и любовта, които са безвъзвратно загубени в дома на Гераците.

За абсолютната разруха на семейството основен знак е ограбването на семейната чест – имането на дядо Йордан. Преди да разкрие кражбата, авторът описва заниманията на героите, разкривайки още от същностите им. Най-големият брат – Божан се е покрил в стаята си, оплаквайки се от настинка, нетипично за неговото непрестанно трудолюбие. Петър пък поправя „някакво си колело”. Павел препрочита писмото, което е получил от развратната си сръбска любовница. Още една демонстрация на деградацията на героя е насладата му от мръсните и обидни думи, с които се обръща към него тя. Той предпочита разврата и порока пред нравствената красота и чистота на Елка. За него съпругата му е безинтересна с невинността и добротата си, защото и неговата същност е порочна.

Внезапната поява на бащата приковава вниманието на всички. Разбрал, че е ограбен, дядо Йордан проклина виновника: „Проклета да е душата му!”. Старият Герак е съсипан. Започва да го души „някаква тъмна, непреодолима сила” – злото се излюпва и в неговата душа.

Павел и Петър изтичват да помогнат на баща си, но едва ли от любов и съчувствие, вероятно от някакъв останал им човешки инстинкт. Старецът се отрича от синовете си: „Вие не сте мои деца! Да оберете баща си! Проклети да сте, проклети да сте!”. Тук проличават и тъмните сили в сърцето на Йордан Герака. Той не притежава християнското смирение и готовност за опрощение. Заради семейното имане бащата не е готов да прости дори и на синовете си.

След безпомощните викове на стареца се събира цялото семейство. Докато жените и децата плачат неудържимо, пристига и Божан. Йордан опитва да разбере кой от синовете му е взел парите, обещавайки ако виновникът си признае да му прости, инак ще прокълне всички в църква. Клетвата е много тежко наказание, а изричането ѝ в църква засилва действието ѝ.

Синовете взаимно се обвиняват „с каиновска неприязън”. Ако обидните погледи и жлъчните думи са непристойни и недопустими във взаимоотношенията в семейството, върховен израз на разпада на рода е физическото посегателство. Тримата братя се сбиват пред пищящите жени и деца. Бащата, също завладян от нечовешки гняв, противно на патриархалните норми и човешките закони, насъсква синовете си: „Избийте се, кучета!…По-добре е да не сте се пръкнали”.

Цялата суматоха привлича и останалите селяни. Гераците загубват и предишния си авторитет пред общността. Тълпата наблюдава зрелищния семеен скандал. От образцова патриархална фамилия героите стават за смях на цялото село.

Дядо Йордан обвинява Божан. Въпреки че в стаята му не откриват нищо, всички са убедени в неговата вина. За предпазливата кражба на Божан говори и реакцията на Божаница: „Оня със сабята нима за добро е дошъл!”. Големият брат явно съвсем предвидливо просто е изпреварил Павел.

Общността също е сигурна във вината на Божан: „Това е Божанова работа. Павел и Петър не умеят…Каква лисица е той! Преструва се на светец”.

Когато настъпва най-тежкият момент за семейството на Герака, семейната чест е погазена и загубена с имането, и то от вътрешен човек, братята не остават в дома, опитвайки да скрепят семейството, а отиват в кръчмата, топосът на общността. Петър е привидно съчувстващ: „Не ми е за парите, ами за стареца ми е мъчно.” Павел, разочарован от провалените си планове да получи същото това имане от баща си, за да го пропилее по сръбската си любовница, води тайнствен разговор с кмета.

А останалите селяни се присмиват на зрелищната трагедията. Най-бедният – Ило Търсиопашката вика от къщата си: „Селяни, обраха ме! Откраднаха ми парите!”. Авторитетът на Гераците стига до нивото на най-големия сиромах в селото. Позициите в обществото на дядо Йордан и на бедняка се изравняват. Старецът се е заблуждавал, че има чест, достойнство, семейство, а всъщност е трябвало само да се излюпи злото, за да докаже колко преходни са всички тези ценности.

Патриархалните закони и семейната любов са много крехки и лесно разрушими от тъмните сили. Човек може да запази семейството си, ако подхранва доброто у себе си, но не винаги отключването на злото има определена причина.